Pretorius wil pleit, staat sê ‘nee’Argieffoto van Corrie Pretorius in die Groblersdal-landdroshof. Tania Heyns/Maroela Media) Corrie Pretorius het onlangs weer vlugtig in die landdroshof op Groblersdal verskyn waartydens sy regspan voorstelle rakende ’n moontlike pleitooreenkoms ingevolge artikel 105A van die Strafproseswet gemaak het. “Die staat wil egter in dié stadium nie voortgaan met ’n pleitooreenkoms nie,” sê Josef van Eeden, Pretorius se regsverteenwoordiger. Van Eeden sal nou in die komende weke met sy kliënt “oor die pad vorentoe” beraadslaag voordat Pretorius weer op 7 Oktober in die beskuldigdebank moet inskuif. Die staat sal na verwagting dán ook sy posisie aan die hof stel. Pretorius word strafregtelik vervolg nadat hy en ’n tienerseun (16) in Junie vanjaar in ’n stryery by ’n kitskosrestaurant op Groblersdal betrokke geraak het. Pretorius word daarvan beskuldig dat hy die seun aangerand en ’n vuurwapen op hom gerig het. Hy is onlangs ná byna drie maande in aanhouding eindelik borgtog toegestaan nadat die landdroshof aanvanklik borgtog geweier het en Pretorius hom tot die hooggeregshof gewend het. Maroela Media het vroeër berig dit wil voorkom of die tienerseun Pretorius dié betrokke aand uitgelok het. Volgens ’n verklaring van ’n klant van Fat Cake City, waar die voorval hom afgespeel het, was die tienerseun en sy vriende die aand dronk. Die tieneurseun het glo kos uit Pretorius se kosbestelling probeer neem voordat hy op Pretorius geskree, hom gevloek, gedreig en sy vuurwapen by hom probeer afvat het. Lees al Maroela Media se berigte rakende die saak hier.